Lotte Bundsgaard (S), 2004-05-28:
Der er ingen tvivl i vores sind: Børnene er de vigtigste medborgere i vores samfund.
Alle forældre og bedsteforældre ved det også.
Hverdagen fungerer kun, hvis vores børn og børnebørn har et et godt liv.
Derfor skal vi gøre alt, hvad vi kan, for at sikre alle vores børn en god tilværelse.
Men hvad kræver et godt børneliv?
Det kræver først og fremmest den kærlighed og omsorg fra forældrene, som vi ikke kan lovgive os ud af.
Det gode børneliv kræver også, at rammerne om vores børns liv er i orden, at daginstitutionerne er af høj kvalitet, at pædagogerne er godt uddannet, og at der er rum og plads til børnenes udfoldelse.
Det kan vi lovgive om, og det skal vi hele tiden følge.
Derudover kræver det gode børneliv, at forældrene har en økonomi, der gør, at de ikke er alt for pressede i hverdagen.
Det nytter ikke noget, at forældrene skal arbejde alt for meget for at få deres børn passet i daginstitutionen.
I dag er det desværre sådan, at det er blevet alt for dyrt at få sine børn passet i Danmark.
Uanset om barnet er 1, 5 eller 10 år, skal forældrene ikke bruge mere end 1.000 kr. om måneden på at få barnet passet, og samtidig skal fripladsreglerne og søskenderabatten stadig gælde. Vi mener nemlig noget med det, når vi siger, at det ikke skal være for dyrt at få børnene passet i Danmark.
Forslaget om pasning for en tusse kombinerer vi med, at der via lovgivning skal indføres børnepasningsgaranti i hele landet.
På den måde sikrer vi såvel forældrenes økonomi som deres frihed til at vælge, hvornår de vil starte med at arbejde igen efter barnets fødsel.
I dag skal vi behandle et beslutningsforslag, der også handler om, at det skal være billigere for forældrene at få deres børn passet.
Kristendemokraterne foreslår nemlig, at det skal være billigere at få sit barn passet, hvis man vælger at få barnet passet i kortere tid.
Vi Socialdemokrater er som sagt enige i, at det skal være billigere at få barnet passet, og vi ville ønske, at et flertal i dette Folketing var enig med os i, at det kun skal koste 1.000 kr., uanset hvor længe barnet bliver passet.
Men desværre er der ikke flertal for vores forslag.
Alle de fine ord fra socialministeren og statsministeren bliver ikke fulgt op af reel handling.
Tværtimod bliver det, som Dansk Folkeparti også har udtrykt det, ren bragesnak, når regeringen udtaler sig om børnefamiliernes vilkår, og vi er derfor indstillet på at se, om der kan findes løsninger, der ikke er lige så gode som vores 1.000-kr.s-forslag, men dog går et skridt i den rigtige retning og letter børnefamiliernes økonomi.
Kristendemokraterne mener, at det via lovgivning skal sikres, at alle forældre kan vælge at få deres børn passet i kortere tid og betale mindre, end forældre, der har en fuldtidsplads, skal betale, og den tanke støtter vi.
Men vi mener, der er behov for mere erfaring på området, før vi eventuelt lovgiver om det.
I Vejle Kommune har man gode erfaringer med en modulordning, men det er ikke nok for os.
Vi skal være helt sikre på, at vi ikke pålægger kommunerne at indføre ordninger, der nok forbedrer forholdene for enkelte børnefamilier, men forværrer forholdene for endnu flere, og derfor vil vi afvente resultatet af andre forsøg, der er i gang, før vi tager endelig stilling.
I Odense Kommune er man i øjeblikket i gang med et forsøg i fire forskellige daginstitutioner, hvor forældrene kan vælge pasningsmoduler, der koster færre penge.
I Odense har man valgt at starte med en forsøgsordning frem for at indføre den i hele kommunen, fordi der er mange ting, man vil finde ud af, før man eventuelt indfører ordningen for alle børn.
Man vil sikre, at de børn, der passes på fuld tid, ikke bliver tabere, man vil sikre, at kvaliteten i dagtilbuddene ikke forringes, og man vil sikre, at det bliver den bedste og mest fleksible model, man indfører.
Vi Socialdemokrater bakker op om disse forsøg, men vi mener, vi skal vente med eventuelt at pålægge regeringen at lovgive på området, indtil forsøgene er afsluttet og evalueret.
Vi skal vente, til vi med sikkerhed i stemmen kan sige, at indførelsen af modulpasning er en ordning med rigtig mange vindere og ingen tabere.
Alt i alt er vi altså positive over for at nedsætte betalingen i daginstitutionerne, men vi kan ikke støtte dette forslag ubetinget, før vi ved noget mere om, hvilke negative sider der kan være ved modulpasning.